РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/211-22

22. јануар 2023. године

Б е о г р а д

**З А П И С Н И К**

**СА ДРУГЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 22. ДЕЦЕМБРА 2022. ГОДИНЕ**

 Седница је почела у 15,00 часова.

 Седницом је председавао председник Одбора др Муамер Бачевац.

 Седници су присуствовали: Сандра Јоковић, др Анна Орег, Весна Недовић, Милоратка Бојовић, проф. др Драгољуб Ацковић, Бранимир Јовановић, др Нада Мацура, проф. др Зоран Радојичић, Наташа Тасић Кнежевић и Андријана Васић, чланови Одбора

 Седници нису присуствовали чланови Одбора: Золтан Дани, Марија Лукић, Срђан Миливојевић, Јелисавета Вељковић, доц. др Биљана Ђорђевић и Шаип Камбери.

 Седници је присуствовао: Момчило Вуксановић, заменик члана Одбора.

 Седници су присуствовали: мр Зоран Пашалић, заштитник грађана, Бранкица Јанковић, повереница за заштиту равноправности и Јелена Стојановић, заменица заштитника грађана.

 У складу са чланом 72. став 2. Пословника Народне скупштине ова седница је сазвана у року краћем од рока предвиђеног Пословником, како би Одбор благовремено размотрио извештаје независних државних органа.

 Председавајући је констатовао да су испуњени услови за рад и одлучивање те је предложио следећи

Дневни ред:

 - Усвајање записника Прве седнице Одбора,

 1. Разматрање Редовног годишњег извештаја Заштитника грађана за 2021. годину (02-463/22 од 15. марта 2022. године),

 2. Разматрање Редовног годишњег извештаја Повереника за заштиту равноправности за 2021. годину (02-461/22 од 15. марта 2022. године).

 Oдбор је ПРИХВАТИО предложени Дневни ред.

 Пре преласка на рад по утврђеном Дневном реду Одбор је усвојио записник Прве седнице Одбора.

 Председник Одбора је подсетио да Одбор разматра извештај независних државних органа, у складу са чланом 238. Пословника Народне скупштине и да подноси Извештај Народној скупштини, са Предлогом закључка, односно препорукама и мерама за унапређење стања у тим областима. Народна скупштина разматра извештај независног државног органа, и извештај надлежног одбора, с предлогом закључка.

 **ПРВА ТАЧКА ДНЕВНОГ РЕДА:** Разматрање Редовног годишњег извештаја Заштитника грађана за 2021. годину (02-463/22 од 15. марта 2022. године)

 **Мр Зоран Пашалић,** заштитник грађана, навео је да је прошле године донет нови Закон о заштитнику грађана, који даје већа овлашћења Заштитнику грађана. Заштитник грађана је по новом закону и национални известилац у области трговине људима, као и независни механизам за права особа са инвалидитетом. Осврнуо се и на питање потребе формирања омбудсмана за права детета. Заштитник грађана сматра да не би требало формирати институцију дечјег омбудсмана, јер би то значило нове трошкове за Републику Србију и нагласио да је Заштитник грађана имао изузетне резултате у заштити дечјих права. Упознао је чланове Одбора да је Заштитник грађана успео да врати „А“ статус, на наредних пет година, којим се означава степен усаглашености рада наставних институција људских права са Париским принципима. Навео је да је 86% притужби решено и истакао већу видљивост институције Заштитника грађана у медијима. Упознао је чланове Одбора да је Заштитник грађана имао велики број притужби у вези три проблема, на које се наши грађани, у највећем проценту, обраћају суду у Стразбуру, а то су: право на суђење у разумном року, неизвршење судских одлука и право на правично суђење.

Заменица заштитника грађана, **Јелена Стојановић** се обратила присутнима и истакла две најважније ствари које су обележиле претходну годину. Прва је усвајање новог Закона о Заштитику грађана, који је усаглашен са Венецијанским принципима, а друга да су активности Заштитника грађана биле прилагођене мерама против ковида које су тада биле на снази, тако да су ове мере утицале како на сам рад Заштитника грађана, тако и оно на шта се грађани жале. За институцију Заштитника грађана је врло битно потврђивање „А“ статуса од стране Глобалне асоцијације националних институција за људска права, што значи да је рад Заштитника грађана у потпуности усаглашен са Париским принципима и што омогућава учешће у многим регионалним и међународним савезима и организацијама из исте надлежности.

Што се тиче статистике, говорећи уназад неколико година, расте број притужби и обраћања Заштитнику грађана и у извештајној години тај број је био 16.312 обраћања. Окончано је 87% поступака пред Заштитником грађана. Такође, постојало је велико интересовање медија за рад Заштитника грађана и више од 5.500 објава Заштитника грађана, од којих се више од једне трећине односило на права детета, насиље у породици и равноправност полова.

**Председник Одбора** се захвалио заштитнику грађана и заменици заштитника грађана на квалитетном и исцрпном излагању. Изнео је своје задовољство што нови закон даје резултате и што ће његовом применом бити ојачана институција Заштитника грађана кроз финансијску подршку и могућност за запошљавање додатних кадрова.

У расправи поводом ове тачке дневног реда, чланица Одбора **Весна Недовић** је поставила следећа питања: које су биле иницијативе Заштитника грађана за сузбијање насиља у школама; да ли се контролише и проверава рад центара за социјални рад јер смо сведоци убиствима и малтретирању деце од стране родитеља који су изгубили старатељство; да ли се и како штити институција председника Србије, породица малолетног детета, од стране напада и таргетирања у медијима; да ли је Заштитник грађана реаговао на кршење људских права српског народа у јужној српској покрајини, на Косову и Метохији.

**Наташа Тасић – Кнежевић** је поставила питање да ли Заштитник грађана може да предузима мере у вези нестанка Дејана Пантића на Косову и Метохији.

**Нада Мацура** се осврнула на проблем насиља путем друштвених мрежа.

**Заменица заштитника грађана** је у свом одговору, у вези насиља у школама, истакла да је то важна тема за институцију Заштитника грађана. У претходној години је доста поступака покренуто након сазнања за ове догађаје из медија или од самих родитеља, а тамо где је било неправилниости изрицали су препоруке. У сваком случају су тражили да надлежни орган, пре свега Министарство просвете и просветна инспекција изврше надзор над стручним радом школе. Често се дешавало да школе не препознају који су нивои насиља, па то ураде тек након инспекцијског надзора. Такође, врло често родитељи одбијају да учествују у поступцима које покреће школа, а ученици који учине насиље врло често мењају школе. Општи закључак је да је неопходна едукација и превенција, која не подразумева само школу, него и родитеље и породицу и уопште цело друштво треба да се упозна с тим шта је насиље, како се испољава, који су нивои и како сви заједно да утичемо на решавање овог проблема. Ове године ће бити објављен посебан извештај Заштитника грађана који је рађен управо на тему насиља у школама, са акцентом на насиље према посебно рањивим групама, а то су деца са инвалидитетом, ЛГБТ популација, као и припадници националних мањина, посебно Роми. Резултати ће бити објављени почетком 2023. године. Што се тиче центара за социјални рад, њихов рад се контролише и где год има основа Заштитник грађана покреће поступак према центру и у највећем броју случајева тражи се надзор над стручним радом центра које врши Министарство за бригу о породици и демографију. Такође, Заштитник грађана је добијао и притужбе од стране радника центара за социјални рад у погледу њихове безбедности и недовољног броја запослених и потребе за стручним усавршавањем.

 **Мр Зоран Пашалић** је на постављено питање везано за насиље путем друштвених мрежа, истакао да је део њиховог посла да реагују на натписе на телевизијске емисије, али у посредном смислу, односно према онима који су дужни да на такве ствари регују. Истицано је не једном, да је много већи злочин уопште злоупотребљавати децу у било коју медијску сврху са циљем медијске експонираности. Најгори случај који се догодио у последње време је случај који се десио у околини Ниша. Имали су прилику да разговарају са девојчицом која је била жртва, на њен захтев. Она је навела да је више патње доживела од медија који су јој се обратили, него од нападача. Подсетио је и на председникову децу, која доживљавају сталне нападе и да је њихов посао да делују активније према онима који заиста треба да контролишу медијске куће. Констатовао је да је сарадња са медијима некада лошија, некада боља, и да би по том питању нешто морало да се уреди. Такође је навео да су предложили Влади једну измену закона, која се односи на кажњавање сваке врсте злоупотребе друштвених мрежа и да то буде регулисано у прекршајном поступку.

 На постављено питање везано за реаговање Заштитника грађана на кршење људских права српског народа у јужној српској покрајини на Косову и Метохији, истакао је да је то велики проблем, јер немају добру комуникацију са омбудсманом Косова и Метохије. Тражили су неформалну комуникацију, али то није наилазио на потврдан одговор. У овој ситуацији се не може предвидети у ком ће се то правцу даље кретати, али тај однос између Републике Србије и Косова и Метохије, односно омбудсмана који они имају као институцију, не може бити однос равноправних, закључио је на крају.

С обрзиром да више није било пријављених у расправи, **председник Одбора** је ставио на гласање:

Предлог закључка поводом разматрања Редовног годишњег Извештаја Заштитника грађана за 2021. годину

 1. Народна скупштина оцењује да је Заштитник грађана у Редовном годишњем извештају за 2021. годину целовито приказао активности у извршавању својих надлежности у циљу заштите и унапређења људских и мањинских права и слобода.

 2. Полазећи од оцена Заштитника грађана у области права детета, Народна скупштина препоручује Влади да обезбеди адекватан број здравствених радника, стручних радника у установама социјалне заштите и стручних сарадника у установама образовања и васпитања, који одговарају потребама деце. У циљу превенције насиља неопходно је да установе образовања предузимају активности ради бољег препознавања насиља и заштите од насиља, злостављања и занемаривања.

3. Народна скупштина указује на потребу усвајања Акционог плана за спровођење Националне стратегије за спречавање и сузбијање насиља у породици и партнерским односима, као и континуираног спровођења мера и активности посвећених заштити од насиља на основу сексуалне оријентације и родног идентитета.

4. Народна скупштина поздравља усвајање Стратегије деинституционализације и развоја услуга социјалне заштите у заједници за период 2022-2026. године. Потребно је појачати напоре за унапређење професионалне рехабилитације и подстицање запошљавања особа са инвалидитетом.

5. Полазећи од налаза Заштитника грађана који се односе на права националних мањина, Народна скупштина позива Владу и надлежна министарства да предузму мере у циљу јачања капацитета локалних самоуправа ради ефикаснијег остваривања права на службену употребу језика и писама националних мањина.

 6. Народна скупштина позива Владу да континуирано извештава Народну скупштину о спровођењу овог закључка.

 7. Овај закључак објавити у „Службеном гласнику Републике Србијеˮ.

Одбор је прихватио Предлог закључка поводом разматрања Редовног годишњег Извештаја Заштитника грађана за 2021. годину.

Одбор је одлучио да представник Одбора на седници Народне скупштине буде председник Одбора Муамер Бачевац.

 **ДРУГА ТАЧКА ДНЕВНОГ РЕДА:** Разматрање Редовног годишњег извештаја Повереника за заштиту равноправности за 2021. годину (02-461/22 од 15. марта 2022. године).

**Бранкица Јанковић** је представљајући Извештај Повереника за заштиту равноправности за 2021. годину подсетила да је прошлу годину обележила здравствена криза проузрокована вирусом ковид 19, те да се велик број пријава одосио на област здравствене заштите. Такође, био је и велик број пријава насиља у породици и насиља над женама. Жене су и даље у неповољнијем положају на тржишту рада, када је реч о зарадама и подели послова. Медији су се бавили овим питањима неретко непримерено, а посебно су друштвене мреже подржавале дискриминаторне садржаје. То нам указује да треба интензивније радити на превенцији, доследном спровођењу казнене политике и даљем промовисању родне равноправности.

Током 2021. године 3.200 грађана се обратило Поверенику ради подршке у остваривању различитих права и услуга. Током извештајне године донета је правоснажна пресуда у стратешкој парници коју је Повереник покренуо против послодаваца због отказа уговора о раду на основу здравственог стања и инвалидитета запослене и поступак је завршен у корист Повереника, тачније у јавном интересу. У току је стратешка парница због дискриминације детета са инвалидитетом и ускраћивања права на личног пратиоца од стране локалне самоуправе и центра за социјални рад.

Настављен је тренд поступања по препорукама и мишљењима Повереника и тај проценат у просеку износи 88%. По основима дискриминације највише притужби је било по основу здравственог стања, а следе пол, старосно доба, национална припадност или етничко порекло, инвалидитет, брачни и породични статус, чланство у политичким, синдикалним и другим организацијама, имовно стање, верска или политичка убеђења, сексуална оријентација итд. У погледу друштвених односа, највише пријава је било у поступку запошљавања или на послу, а у незнатно мањем броју пред органима јавне власти.

Уочава се више притужби у области јавне сфере, јавног информисања и медија.

Повереник је Влади и ресорним министарствима, као и локалним самоуправама указивао на различите проблеме и предлагао конкретна решења. Свим локалним самоуправама је упућена препорука мера у вези са успостављањем и пружањем услуга личног пратиоца деци имајући у виду да деца са инвалидитетом имају потешкоћа везаних за инклузивно образовање због ограничене услуге личног пратиоца или услуга превоза. Посебну пажњу је потребно посветити особама смештеним у институције које су изложене већем ризику од обољевања са ограниченом помоћи коју пружа недовољан број запослених и без могућности примања посета услед епидемије ковид 19, а посебно када је реч о старијим грађанима смештеним у институцијама што је у великој мери утицало на њихово здравље.

Посебно се осврнула на заштиту права старијих особа и истакла да је заштита њихових права у врху приоритета. С тим у вези указала је на два посебна извештаја Повереника у 2021. години - посебан извештај о дискримацији старијих, као и и посебан извештај о дискримнацији деце.

У извештајној години је усвојен Закон о изменама и допунама Закона о забрани дискриминације којим је извршено усаглашавање са правним тековинама Европске уније. Измене се односе и на надлежност Повереника, као и обавезу вођења евиденције о правоснажним судским одлукама донетим у поступцима за заштиту од дискриминације.

Чињеница је да је током здравствене кризе држава пружила помоћ привреди и грађанима, чиме су ублажене последице, али је Повереник указивао на потребу селективних мера које таргетирају одређене групе као што су деца, вишечлане породице, жене и неформално запослени.

У вези препорука које би Одбор требало да усвоји, посебно је подсетила на обавезу вођења евиденција о судским пресудама и потребу јачања капацитета Повереника у вези обављања ових послова, те дала иницијативу да то буде једна од препорука Одбора.

С обзиром да није било пријављених у расправи, **председник Одбора** је ставио на гласање:

Предлог закључка

поводом разматрања Редовног годишњег извештаја Повереника за

заштиту равноправности за 2021. годину

 1. Народна скупштина оцењује да је Повереник за заштиту равноправности (у даљем тексту: Повереник) у свом Редовном годишњем извештају за 2021. годину целовито приказао активности у области заштите од дискриминације.

2. Народна скупштина констатује потребу даљег континуираног рада на унапређењу законодавног и стратешког оквира за остваривање равноправности свих друштвених група и јачању капацитета институција надлежних за остваривање права грађана. У циљу праћења стања у области заштите од дискриминације, Народна скупштина указује на потребу доношења подзаконског акта о начину вођења евиденције судова о правноснажним пресудама и одлукама донетим у поступцима због повреде одредаба којима се забрањује дискриминација, уз обезбеђивање средстава Поверенику за успостављање и вођење евиденције (кадровски капацитети и база).

3. Полазећи од налаза Повереника, Народна скупштина позива Владу на континуирано предузимање активности у циљу остваривања родне равноправности у свим областима, посебно у јавном простору. Ефикасним активним мерама потребно је подстицати запошљавање жена и развој женског предузетништва, остваривање равноправности у приступу радним местима, јаднаким зарадама и условима за напредовање.

4. Имајући у виду досадашње активности у области борбе против насиља у породици, неопходно је унапредити координисано деловање свих актера на превенцији насиља према женама и насиља у породици, правовремено санкционисати починиоце и кроз спроводођење редовног праћења и анализу појаве насиља и фемицида утврдити начине деловања на узроке ових појава.

5. У циљу остваривања равноправности и заштите од дискриминације на основу старосног доба, потребно је да сви надлежни органи подстичу активности и пројекте укључивања старих у различите области друштвеног живота и спречавање ризика од социјалног искључивања. Када је реч о младима, неопходно је усвајати јавне политике за младе уз њихово учешће, ради постизања веће укључености и подстицања да даљи живот и каријеру наставе у земљи. Народна скупштина указује на потребу унапређења нормативног оквира за заштиту права детета у складу са Конвенцијом о правима детета и Општим протоколом за заштиту деце од злостављања и занемаривања.

6. Полазећи од налаза Повереника, Народна скупштина позива надлежне органе да кроз промоцију примера добре праксе и едукацију, утичу на смањење социјалне дистанце према припадницима различитих националности. Неопходно је континуирано радити на унапређењу положаја Рома и Ромкиња, спроводити мере повећања обухвата ромске деце на свим нивоима образовања и осигурати континуитет рада здравствених медијатора и педагошких асистената.

7. У циљу унапређења положаја особа са инвалидитетом, неопходно је даље развијати инклузивно образовање и ефикасне мере подстицања запошљавања особа са инвалидитетом.

 8. Позива се Влада да континуирано извештава Народну скупштину о спровођењу овог закључка.

9. Овај закључак објавити у „Службеном гласнику Републике Србијеˮ.

Одбор је прихватио Предлог закључка поводом разматрања Редовног годишњег извештаја Повереника за заштиту равноправности за 2021. годину.

Одбор је **једногласно** одлучио да представник Одбора на седници Народне скупштине буде председник Одбора др Муамер Бачевац.

 Седница је закључена у 16.20 часова.

**СЕКРЕТАР ОДБОРА ПРЕДСЕДНИК ОДБОРA**

**Рајка Вукомановић др Муамер Бачевац**